Pacijenti iz ZDK od danas imaju pravo na refundaciju troškova lijeka Tocilizumab

Zavod zdravstvenog osiguranja Zeničko-dobojskog kantona od danas će refundirati troškove nabavke lijeka “Tocilizumab” svim pacijentima oboljelim od virusa Covid-19 koji se nalaze na liječenju u Kantonalnoj bolnici Zenica i Općoj bolnici Tešanj.

Zvanična primjena lijeka rezultat je aktivnosti Ministarstva zdravstva ZDK-a, konsultacija i kontakata sa Agencijom za lijekove BiH, Federalnim ministarstvom zdravstva i univerzitetsko-kliničkim centrima koji su potvrdili njegovu učinkovitost kod pokušaja liječenja određenih stanja infekcije korona virusom.

Ministar zdravstva i predsjednik Kriznog štaba Ministarstva zdravstva ZDK-a Adnan Jupić rekao je da je u saradnji sa ZZO ZDK zatvorena finansijska konstrukcija te da je ovaj kanton, uz Tuzlanski, jedini koji je riješio problem finansiranja nabavke lijeka na ovaj način.

“Za refundaciju smo se odlučili iz razloga što naše bolničke ustanove tek kreću nabavku ovoga lijeka, koja može potrajati do dva mjeseca, a dok bolnice ne izvrše nabavku naši pacijenti, odnosno naši osiguranici moći će da izvrše refundaciju sredstava u ZZO-u. Onoga momenta kada bolnice nabave lijek refundacije neće biti, nego će biti normalno refundiran bolnicama”, rekao je Jupić.

On je pozvao ugovorne apoteke da krenu u nabavku određene količine lijeka, kako bi ga pacijenti mogli kupiti na području ZDK-a.

Inače, lijek “Tocilizumab” koristi se kod liječenja reumatoidnog artritisa i na listi je bolničkih lijekova, a pokazao se kao učinkovit kod pokušaja liječenja stanja prekomjernog otpuštanja citokina, odnosno tzv. citokinske oluje, koja je jedno od najopasnijih stanja i u velikom procentu dovodi do smrtnostikod teških slučajeva infekcije korona virusom.

Press služba ZDK